ועדת הכנסת, כנסת 17, פרוטוקול מספר 231, 2008-05-26 10:30

יעקב מרגי: הנושא השני שעל סדר היום, קביעת ועדה לדיון בהצעת חוק בתי המשפט (תיקון – רוב מיוחד למינוי שופט בית המשפט העליון), של חבר הכנסת גדעון סער.

יעקב מרגי: נשמעה הצעה להעביר את הצעת החוק לוועדת הפנים והגנת הסביבה.

יעקב מרגי: המלצת הלשכה המשפטית היא ועדת חוקה, חוק ומשפט.

משה גפני: אני יכול לנמק?

יעקב מרגי: בבקשה.

גדעון סער: חבר הכנסת גפני, אתה בא לריב איתי?

משה גפני: אדוני היושב ראש, מכיוון שראיתי בהצעת החוק של חבר הכנסת גדעון סער הצעה מאוד חשובה וזה באמת דבר שחייבים לדון עליו בכובד ראש, ומכיוון שוועדת החוקה עסוקה מאוד מאוד מאוד, ומכיוון שהצעת החוק של גדעון סער יכולה להימשך זמן רב.

משה גפני: למשל היום יש יום השלטון המקומי אז ועדת החוקה דנה על הגיור בשלטון המקומי.

מאיר פרוש: רישום נישואין וגיור בשלטון המקומי.

משה גפני: מכל מקום ועדת החוקה מאוד עסוקה.

משה גפני: לגופו של עניין, מכיוון שגיור נוגע בוועדת החוקה והשלטון המקומי אני סבור שבית המשפט נוגע לוועדת הפנים שעוסק ברשויות המקומיות.

יעקב מרגי: קורלציה.

משה גפני: נכון.

משה גפני: מכיוון שאני רוצה שהצעת החוק של גדעון סער תקודם ותתנהל בכובד ראש וברצינות – אני מציע להעביר את זה לוועדת הפנים.

יעקב מרגי: המציע, התייחסות והצבעה.

גדעון סער: קצת קשה להתייחס לדברים ברצינות אבל מה שאני יכול לומר זה שקודם כל נושא של מינוי שופטים בבית משפט עליון - לא לדון בזה בוועדת חוקה חוק ומשפט זה קצת הזוי.

גדעון סער: זאת אומרת זה לא רק עמדת הלשכה המשפטית במקרה הזה, זה גם ההיגיון.

מאיר פרוש: הדברים של הרב גפני נאמרו כדי למחות כנגד ועדת חוקה, לא נגדך.

גדעון סער: בסדר גמור, גם אני לא תמיד מבסוט מוועדת חוקה אבל קראתי את יושב ראש ועדת חוקה באחד מעיתוני ביום שישי אומר שבכוונתו דווקא לקדם את הצעת החוק הזאת שהייתה בקונצנזוס מאוד רחב ובתמיכת שר המשפטים.

גדעון סער: לכן אני חושב שהדיון צריך להיות בוועדת החוקה.

יעקב מרגי: לאור האמור נביא את זה להצבעה.

יעקב מרגי: מי בעד להעביר את זה לוועדת חוקה, חוק ומשפט?

יעקב מרגי: מי נגד?

יעקב מרגי: מי נמנע?

יעקב מרגי: ההמלצה להעביר את הנושא לוועדת חוקה, חוק ומשפט אושרה.

יעקב מרגי: תודה לכולם, הישיבה נעולה.